b'\n_START_ARTICLE_\nValkoselk\xc3\xa4tasku\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 14\xc2\xa0cm, siipien k\xc3\xa4rkiv\xc3\xa4li 25\xe2\x80\x9327\xc2\xa0cm ja paino 20\xe2\x80\x9330\xc2\xa0g. Juhlapukuinen koiraan naama, posket, kurkku, kyljet, siivet ja pyrst\xc3\xb6n k\xc3\xa4rki ovat mustat, vatsapuoli, yl\xc3\xa4per\xc3\xa4 ja pyrst\xc3\xb6n tyvipuoli valkoinen, sek\xc3\xa4 p\xc3\xa4\xc3\xa4laki ja selk\xc3\xa4 vaalean hiekanruskeat. Naaraan v\xc3\xa4ritys on himme\xc3\xa4mpi ja nuorelta sek\xc3\xa4 syyspukuiselta linnulta puuttuu musta v\xc3\xa4ri muualta kuin pyrst\xc3\xb6n k\xc3\xa4rjest\xc3\xa4.\n_START_SECTION_\nEsiintyminen\n_START_PARAGRAPH_\nValkoselk\xc3\xa4tasku el\xc3\xa4\xc3\xa4 Turkissa, paikoin Israelissa ja Jordaniassa, sek\xc3\xa4 it\xc3\xa4\xc3\xa4n Afganistaniin, L\xc3\xa4nsi-Pakistaniin ja Kazakstaniin. Euroopassa el\xc3\xa4\xc3\xa4 200\xc2\xa0000\xe2\x80\x93620\xc2\xa0000 yksil\xc3\xb6\xc3\xa4. Se on osittaismuuttaja, jonka osapopulaatiot talvehtivat Arabian niemimaalla, Siinailla ja muun muassa Kyproksella. Lajia ei ole toistaiseksi tavattu Suomessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nValkoselk\xc3\xa4tasku el\xc3\xa4\xc3\xa4 kuivilla, matalaa ruohoa kasvavilla kallioisilla ja kivikkoisilla vuorenrinteill\xc3\xa4, rotkoissa ja tienvarsilla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLajin pes\xc3\xa4 on maakolossa, usein vanhassa jyrsij\xc3\xa4nkolossa, kallionhalkeamassa tai kivien koloissa. Pes\xc3\xa4 on rakennettu kuivista korsista ja ruohoista, vuorattu h\xc3\xb6yhenill\xc3\xa4 ja karvoilla. Munia on 4\xe2\x80\x936, tavallisesti viisi, joita naaras hautoo 12\xe2\x80\x9313 p\xc3\xa4iv\xc3\xa4\xc3\xa4. Molemmat emot huolehtivat poikasista, jotka j\xc3\xa4tt\xc3\xa4v\xc3\xa4t pes\xc3\xa4n 15\xe2\x80\x9316 p\xc3\xa4iv\xc3\xa4n ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nValkoselk\xc3\xa4tasku on hy\xc3\xb6nteissy\xc3\xb6j\xc3\xa4, ja sille maistuvat varsinkin muurahaiset ja muut pisti\xc3\xa4iset. Se saattaa sy\xc3\xb6d\xc3\xa4 my\xc3\xb6s siemeni\xc3\xa4 ja muita kasvinosia.'